钦定古今图书集成/明伦汇编/官常典/第716卷 > 鄱阳王锵 随郡王子隆 谢粲 晋安王子
## 钦定古今图书集成/明伦汇编/官常典/第716卷 > 鄱阳王锵 随郡王子隆 谢粲 晋安王子

懋　，董僧慧　，陆超之　，安陆王子敬　，孔琇之　，周伯玉　，《南平王锐　，晋熙王球　，宜都王铿》。

按《通鉴纲目》：齐昭业隆昌元年，宣城公萧鸾权势益
重，中外皆知其畜不臣之志。鄱阳王锵每诣鸾、鸾语
及家国，言泪俱发，锵以此信之。宫台之内，皆属意于锵。制局监谢粲说锵及随王子隆日：“二王但出，天子
置朝堂，夹辅号令，粲等闭城上仗，谁敢不同？东城人
正共缚送萧令耳。”子隆欲定计，锵意犹豫，命驾将入，
复还，与母别，日暮不成行，典签告之，鸾遣兵杀锵及
子隆、谢粲等。时太祖诸子，子隆最壮，大有才能，故鸾
尤忌之。江州刺史晋安王子懋闻二王死，欲起兵，谓
防阁陆超之曰：“事成则宗庙获安，不成犹为义鬼。”董
僧慧曰：“此州虽小，宋孝武尝用之。若举兵向阙，以请
郁林之罪，谁能御之！”子懋母阮氏在建康，密遣迎之。
阮氏报其同母兄于谣之为计，谣之驰告鸾，鸾遣军
主裴叔业与谣之先袭寻阳。子懋部曲多雍州人，皆
踊跃愿奋，叔业畏之，遣谣之说子懋曰：“还都正当作
散官，不失富贵也。”子懋既不出兵，众情稍沮。参军于
琳之说叔业取子懋，叔业遣将随之，拔白刃入斋。子
懋骂曰：“小人何忍行此！”琳之以袖障面，使人杀之。王
元邈执董僧慧，将杀之，僧慧曰：“晋安举义，仆实豫谋，
死不恨。愿大敛毕，退就鼎镬。”元邈义之，白鸾免死。子
懋子昭基九岁，以方二寸绢为书，参其消息。僧慧视
之曰：“郎君书也。”悲恸而卒。于琳之劝陆超之逃亡，超
之曰：“人皆有死，此不足惧。吾若逃亡，非唯孤晋安之
眷，亦恐田横客笑人。”元邈等欲囚以还都，超之端坐
俟命。超之门生谓杀超之当得赏，密自后斩之，头坠
而身不僵。元邈厚加殡殓，门生亦助举棺，棺坠，压其
首，折颈而死。鸾遣将军王广之袭南兖州刺史安陆
王子敬，斩之。又以孔琇之行郢州事，使杀郢州刺史
晋熙王球，琇之辞，不许，遂不食而死。裴叔业进向湘
州，欲杀南平王锐。防阁周伯玉大言于众曰：“此非天
子意，今斩叔业，举兵匡社稷，谁敢不从！”典签叱左右
斩之，遂杀锐，又杀𨱇及南豫州刺史宜都王铿。